LT Europos Sąjungos oficialusis leidinys L 114/10

KOMISIJOS REGLAMENTAS (ES) 2018/677

2018 m. gegužės 3 d.

kuriuo dėl taumatino (E 957) naudojimo kaip aromato ir skonio stipriklio tam tikrų kategorijų maisto produktuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) pagal Reglamento (EB) Nr. 1333/2008 II priedą taumatiną (E 957) leidžiama Sąjungoje naudoti kaip maisto priedą įvairių kategorijų maisto produktuose ir esant konkrečiai koncentracijai;

(4) 2014 m. lapkričio 12 d. buvo pateikta paraiška išplėsti taumatino (E 957) paskirties sritį ir naudoti jį kaip aromato ir skonio stipriklį tam tikrų kategorijų maisto produktuose esant konkrečiai koncentracijai; Pagal Reglamento (EB) Nr. 1331/2008 4 straipsnį Komisija su paraiška supažindino valstybes nares;

(5) taumatiną įvertino 1984 (3) ir 1988 m. (4) Europos Sąjungos Maisto produktų mokslinis komitetas (MPMK). Taumatinas buvo laikomas tinkamu naudoti, o leidžiamoji paros dozė (LPD) buvo nustatyta kaip „nenurodyta“. Atliekant pastarąjį vertinimą taip pat pažymėta, kad baltymas taumatinas virškinamas iki įprastų maisto sudedamųjų dalių;

(6) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę;

(7) 2015 m. lapkričio 13 d. Tarnyba paskelbė mokslinę nuomonę (5) dėl siūlomo taumatino (E 957) kaip maisto priedo paskirties išplėtimo ir atitinkamos koncentracijos. Teikdama tokią nuomonę Tarnyba nusprendė, kad, norint įvertinti taumatino saugą, pakaktų palyginti poveikį, atsirandantį dėl dabartinės paskirties ir atitinkamos koncentracijos, ir poveikį, atsirandantį dėl papildomos siūlomos paskirties;

(8) įvertinus taumatino naudojimo poveikį, atsirandantį dėl šiuo metu leidžiamos paskirties ir dėl siūlomos išplėstos paskirties ir atitinkamos koncentracijos, nustatyta vidutinė dozė – 0,03–0,10 mg/kg kūno masės per parą vyresnio amžiaus žmonėms ir 0,13–0,34 mg/kg kūno masės per parą vaikams. Didelis poveikis nustatytas 0,13–0,32 mg/kg kūno masės per parą paaugliams ir 0,09–1,10 mg/kg kūno masės per parą suaugusiesiems. Manoma, kad toks poveikis vartotojams nėra didelis, todėl pavojaus saugai nekyla;

(9) remdamasi esamais toksikologiniais vertinimais Tarnyba padarė išvadą, kad siūlomas paskirties išplėtimas ir koncentracijos pakeitimai nekeltų pavojaus saugai;

(10) nors Tarnyba apskaičiavo taumatino (E 957) poveikį, atsirandantį naudojant esamą didžiausią leidžiamąją koncentraciją ir pareiškėjo siūloma paskirtimi ir siūloma koncentracija, taumatinas (E 957), kaip aromato ir skonio stipriklis, turėtų būti naudojamas tik tų kategorijų maisto produktuose, dėl kurių yra pagrįstas technologinis poreikis, kuris negali būti patenkintas kitomis praktinėmis ir technologinėmis priemonėmis; ir jo naudojimas neturi klaidinti vartotojo;

(11) taumatinas (E 957), naudojamas kaip aromato ir skonio stipriklis, pagerina pikantiškų maisto produktų organoleptines savybes. Taumatinas gali sustiprinti esamą padažų ir užkandžių umami ir pikantišką skonį, taip padidindamas maisto produktų patrauklumą žmonėms;

(12) todėl tikslinga leisti naudoti taumatiną (E 957) kaip aromato ir skonio stipriklį maisto produktuose, priklausančiuose 12.6 maisto kategorijai „Padažai“ ir 15.1 maisto kategorijai „Bulvių, grūdų, miltų ar krakmolo užkandžiai“ esant ne didesnei kaip 5 mg/kg koncentracijai kiekvienos kategorijos maisto produkte;

(13) todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. gegužės 3 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) Reports of the Scientific Committee for Food concerning sweeteners (1984 m. rugsėjo 14 d. išreikšta MPMK nuomonė). Adresas internete http://aei.pitt.edu/40825/1/16th_food.pdf

(4) Reports of the Scientific Committee for Food on Sweeteners (21st series).1987 m. gruodžio 11 d. ir 1988 m. lapkričio 10 d. išreikšta ir 1988 m. lapkričio 10 d. priimta nuomonė. Adresas internete http://aei.pitt.edu/40830/1/21st_food.pdf

(5) EFSA Journal 2015;13(11):4290.